REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/269-21

25. jun 2021. godine

B e o g r a d

Z A P I S N I K

20. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 24. JUNA 2021. GODINE

Sednica je počela u 10,30 časova.

 Sednicom je predsedavala Sandra Božić, predsednik Odbora.

 Sednici su prisustvovali: mr Jadranka Jovanović, Miloš Terzić, Milica Obradović, Snežana Paunović, Rozalija Ekres, prof. dr Marko Atlagić i Aleksandar Čotrić, članovi Odbora.

Sednici su prisustvovali: Ljubomir Marić (Jovan Kolundžija), Jelena Mihailović (Snežana Paunović), Nebojša Bakarec (Ivan Tasovac) i Justina Pupin Košćal, zamenici članova Odbora.

 Sednici nisu prisustvovali: Vuk Mirčetić, Nataša Mihailović Vacić, Lav Grigorije Pajkić, Mira Petrović, Milena Popović i Željko Tomić, kao ni njihovi zamenici.

Pored članova Odbora sednici su prisustvovali: Radovan Jokić, pomoćnik ministra za savremeno stvaralaštvo i kreativne industrije, Danijela Vanušić, pomoćnik ministra za kulturno nasleđe i digitalizaciju i Slavica Trifunović, pomoćnik ministra za informisanje i medije.

Na predlog Sandre Božić, Odbor je, većinom glasova (9 za, jedan član nije glasao) usvojio dopunu predloženog Dnevnog reda, tačkom 2. koja glasi: „Utvrđivanje liste kandidata i liste organizacija za člana Saveta Regulatornog tela za elektronske medije koje su predložila udruženja filmskih, scenskih i dramskih umetnika i udruženja kompozitora u Republici Srbiji.“

 Odbor je, nakon toga, jednoglasno (11 za) usvojio Dnevni red u celini:

1. Razmatranje Informacije o radu Ministarstva kulture i informisanja za period februar - april 2021. godine;
2. Utvrđivanje liste kandidata i liste organizacija za člana Saveta Regulatornog tela za elektronske medije koje su predložila udruženja filmskih, scenskih i dramskih umetnika i udruženja kompozitora u Republici Srbiji.

PRVA TAČKA DNEVNOG REDA: Razmatranje Informacije o radu Ministarstva kulture i informisanja za period februar - april 2021. godine

U uvodnim napomenama predsednik Odbora Sandra Božić obavestila je članove Odbora da je članom 229. Poslovnika Narodne skupštine propisano da ministar informiše nadležni odbor Narodne skupštine o radu ministarstva jednom u tri meseca.

Danijela Vanušić, pomoćnik ministra za kulturno nasleđe i digitalizaciju, istakla je da je raspisano sedam konkursa za sufinansiranje projekata u oblasti zaštite materijalnog i nematerijalnog kulturnog nasleđa (bibliotečka informaciona delatnost, zaštita stare retke bibliotečke građe, arhivska delatnost, nepokretno kulturno nasleđe i muzejska delatnost), u okviru kojih je Ministarstvo podržalo 394 od 750 podnenetih konkursnih prijava.

Kao posebno važnu činjenicu, izdvojila je podatak da su za 32% uvećena sredstava opredeljena za oblast zaštitite muzejskog nasleđa.

Obavestila je članove Odbora da je Narodna biblioteka Srbije 6. aprila 2021. godine proslavila 189. godinu postojanja i s tim u vezi je napomenula da je Ministarstvo izdvojilo dodatna sredstva za izradu idejnog rešenja izgradnje eksternog depoa Narodna biblioteka Srbije.

U nastavku svog izlaganja, predstavila je dva kapitalna projekta koja se odnose na rekonstrukciju i dogradnju Muzeja naivne i marginalne umetnosti u Jagodini i izgradnju Muzeja i objekata na arheološkom nalazištu Belo brdo u Vinči.

Navela je da je na osnovu predloga Ministarstva Vlada utvrdila tri nepokretna kulturna dobra i to: Centralnu zonu Novog Beograda (blokovi 21, 22, 23, 24, 25, 26, 28, 29. 30.) i Smiljanićevu ulicu u Beogradu, kao prostorne kulturno-istorijske celine, kao i zgradu Sava centra, kao nepokretno kulturno dobro.

Upoznala je članove Odbora sa podatkom da je Ministarstvo u izveštajnom periodu izdalo 19 dozvola za upotrebu arheoloških lokaliteta, što je ocenija značajnim za sprečavanje nelegalnog arheološkog iskopavanja i trgovine kulturnog nasleđa na crnom tržištu.

Istakla je da je u toku izrada baze koja će sadržati evidenciju svih kulturnih dobara koja su nelegalno otuđena, a koju će voditi Ministarstvo kulture i informisanja i koja će biti dostupna Ministarstvu pravde, kao i Ministarstvu unutrašnjih poslova.

Istakla je da je donet Zakon o potvrđivanju Okvirnog sporazuma o zajmu LD 2034 (2020) između Banke za razvoj Saveta Evrope i Republike Srbije za projektni zajam - Infrastruktura u kulturi, kojim je oblast kulture u Srbiji prvi put dobijla međunarodni zajam.

Navela je da je Ministarstvo iniciralo formiranje međuresorne Radne grupe grupe, čiji je zadatak da prati i usmerava aktivnosti sa ciljem nesmetane realizacije projekta „Preseljenje Muzeja Nikole Tesle u objekat Termoelektrane - Snaga i svetllost“, kao i projekat preseljenja Istorijskog muzeja Srbije u zgradu Glavne železničke stanice u Beogradu, a ujedno je i najavila i digitalizaciju i publikovanje Miroslavljevog jevanđelja.

Što se zakonodavnih aktivnosti tiče, najavila je usvajanje Predloga zakona o arhivskoj građi i arhivskoj delatnosti, kao i izradu Nacrta zakona o zaštitu kulturnog nasleđa.

Radovan Jokić, pomoćnik ministra za savremeno stvaralaštvo i kreativne industrije, u svom izlaganju naveo je tri strateška prioriteta Ministarstva u ovoj oblasti i to:

 - decentralizaciju kulture i kulturne delatnosti;

 -razvoj saradnje Ministarstva kulture i informisanja sa kulturnim ustanovama na svim nivoima vlasti, kao i sa civilnim sektorom;

 - pomoć strukovnim udruženjima i samostalnim umetnicima.

 Upoznao je članove Odbora sa načinom na koji su komisije sprovele konkurse za finansiranje i sufinansiranja projekata u oblasti savremenog stvaralaštva za 2021. godinu.

 Slavica Trifunović, pomoćnik ministra za informisanje i medije, u svom izlaganju navela je da je Sektor za informisanje i medije sproveo niz redovnih aktivnosti vezanih za ovu oblast.

 Istakla je da je za oblast projektnog sufinansiranja opredeljeno 310.000.000.00 dinara što predstavlja povećanje od 13% u odnosu na ista izdvajanja u ovoj oblasti u prethodnoj godini. S tim u vezi, navela je da je ovaj sektor sproveo deset konkursa u oblasti javnog informisanja i medija.

 Napomenula je da je u 2021. godini, u ovoj oblasti, evidentirano ukupno 1635 projektnih prijava od kojih je 107 prijava odbačeno zbog neispunjenja zakonskih uslova, četiri prijave su povučene, a odabrano je ukupno 548 projekata za sufinansiranje.

 Upoznala je članove Odbora sa načinom rada Odeljenja za normativne poslove, projektno sufinansiranje i evidenciju stranis dopisnika i dopisništva, koje svoje normativne poslove u izveštajnom periodu sprovodi kroz rad dve radne grupe i to:

- Radne grupa za bezbednost i zaštitu novinara;

- Radne grupa za praćenje sprovođenja Akcionog plana za primenu Strategije razvoja sistema javnog informisanja u Republici Srbiji za period 2020-2025. godina u periodu 2020-2022. godina.

 Istakla je da su u izveštajnom periodu izrađena rešenja za prenos sredstava Javnoj medijskoj ustanovi „Radio-televizija Vojvodina“ radi finansiranja osnovne delatnosti ove ustanove.

 Obavestila je članove Odbora da je na sednici Vlade, usvojen Zaključak o davanju saglasnosti da se dospela, a nenaplaćena potraživanja prema Javnoj medijskoj ustanovi „Radio-televizija Vojvodina“ po osnovu nevraćenih kratkoročnih beskamatnih pozajmica u ukupnom iznosu od 520.000.000,00 dinara, konvertuju u trajni ulog Republike Srbije u kapital te ustanove.

U oblasti međunarodne saradnje, kao najznačajniji projekat izdvojila je međunarodnu konferenciju pod nazivom: „Razmišljajte kritički, kliknite mudro!“, koju je Ministarstvo u saradnji sa Uneskom, a uz podršku Evropske komisije i Kraljevine Švedske organizovalo.

Napomenula je da je u toku izrada detaljnog projektnog predloga za IPA III, koji će se koristiti za primenu medijske strategije i za proces izrade medijskih zakona.

U diskusiji koja je zatim usledila učestvovali su: Sandra Božić, prof. dr Marko Atlagić, Jelena Mihailović, mr Jadranka Jovanović, Radovan Jokić i Zoran Tomić.

Sandra Božić je pohvalila aktivnosti koje je Ministarstvo sprovelo u izveštajnom periodu. S tim u vezi, kao veoma značajno, ukazala je na činjenicu da su izdvajanja za oblast kulture veća u odnosu na prethodne godine.

Naglasila je da je mišljenja da su oblasti kulture i informisanja u prethodne dve godine unapređeni u svim segmentima, a kao izuzetno važno izdvojila je rad Radne grupa za bezbednost i zaštitu novinara.

Prof. dr Marko Atlagić pohvalio je to što Odbor redovno razmatra tromesečne informacije o radu Ministarstva kulture i informisanja, naglasivši da je to od izuzetne važnosti za praćenje rada ovog Ministarsta, kao i oblasti kulture u Republici Srbiji. Posebno je izdvojio napore koje Ministarstvo ulaže u borbu protiv kriminala i korupcije u oblasti kulture.

Jelena Mihailović je u svom izlaganju navela da smatra da je potrebno veći iznos novčanih sredstava opredeliti za oblast savremenog stvaralaštva, kako bi se podstakao veći broj umetnika da se prijave na konkurse Ministarstva za ovu oblast.

Mr Jadranka Jovanović podržala je projekat „Gradovi u fokusu“, koji je ocenila kao važnim za decentralizaciju kulture u Republici Srbiji.

Istakla je da mora postojati ravnoteža u raspodeli novčanih sredstava i s tim u vezi postavila je pitanje zbog čega je veći iznos sredstava za finansiranje i sufinansiranje projekata za 2021. godinu usmeren za projekte na teritoriji Autonomne Pokrajine Vojvodina.

Odgovarajući na pitanje mr Jadranke Jovanović, Radovan Jokić je podsetio članove Odbora na činjenicu da je grad Novi Sad izabran za Evropsku prestonicu kulture za 2022. godine, te da je stoga potrebno dodatno finansijski podržati ovaj grad.

Povodom pitanja mr Jadranke Jovanović u vezi sa radom komisija Ministarstva, Radovan Jokić je istakao da se nijedan član komisija ne nalazi u sukobu interesa i da ukoliko neko ima takvih informacija, neophodno da precizno izađe sa takvim podacima, kako bi se to moglo detaljno proveriti.

Odbor je, većinom glasova (10 za, dva člana nisu glasala) prihvatio Informaciju o radu Ministarstva kulture i informisanja za period februar - april 2021. godine.

DRUGA TAČKA DNEVNOG REDA: Utvrđivanje liste kandidata i liste organizacija za člana Saveta Regulatornog tela za elektronske medije koje su predložila udruženja filmskih, scenskih i dramskih umetnika i udruženja kompozitora u Republici Srbiji

Predsednik Odbora obavestila je članove Odbora da je Udruženje filmskih umetnika Srbije 22. juna 2021. godine, dostavilo dopunu dokumentacije, odnosno uverenja da predloženi kandidati, Božidar Zečević i Stanko Crnobrnja, nisu osuđivani na kaznu zatvora od najmanje šest meseci.

 Nije bilo diskusije.

Odbor je, jednoglasno (12 za) utvrdio Listu kandidata za člana Saveta Regulatornog tela za elektronske medije, koji se bira na predlog udruženja filmskih, scenskih i dramskih umetnika i udruženja kompozitora u Republici Srbiji, na kojoj se nalaze Božidar Zečević i Stanko Crnobrnja.

Odbor je, jednoglasno (12 za) utvrdio Listu organizacija na kojoj se nalazi Udruženje filmskih umetnika Srbije**.**

Obavestila je sve prisutne da će Lista kandidata i lista organizacija biti objavljena na internet stranici Narodne skupštine.

Sednica je završena u 11,45 časova.

SEKRETAR PREDSEDNIK

 Dana Gak Sandra Božić